Predkladacia správa

Návrh zákona, ktorým sa mení a dopĺňa zákon č. 544/2002 Z. z. o Horskej záchrannej službe v znení neskorších predpisov sa predkladá do legislatívneho procesu podľa Plánu legislatívnych úloh vlády Slovenskej republiky na rok 2015. Je totiž potrebné reagovať prostredníctvom normotvorby na skúsenosti, ktoré vyplynuli z doterajšieho vykonávania zákona o Horskej záchrannej službe, a to predovšetkým na narastajúci počet úrazov na lyžiarskych tratiach, ako aj na niektoré dôvodné podnety inštitúcií tretieho sektora týkajúce sa dobrovoľných záchranárov.

Predmetom návrhu zákona je najmä spresnenie a doplnenie úloh Horskej záchrannej služby a jej príslušníkov, úprava povinností a oprávnení prevádzkovateľov lyžiarskych tratí a prevádzkovateľov zariadení určených na osobnú lanovú dopravu, ustanovenie povinností osôb na lyžiarskej trati s osobitným zreteľom na zvýšenú ochranu osôb mladších ako 15 rokov, ktoré budú musieť používať na lyžiarskej trati ochrannú prilbu, ako aj špecifikácia problematiky dozoru nad dodržiavaním zákona o Horskej záchrannej službe.

Príprava návrhu zákona bola priebežne konzultovaná so subjektmi, ktorých činnosti sa týka, a to so záujmovým združením právnických osôb Lanovky a vleky (Lavex) a s niektorými podnikateľmi pri úprave povinností a oprávnení prevádzkovateľov lyžiarskych tratí a prevádzkovateľov zariadení určených na osobnú lanovú dopravu a povinností osôb nachádzajúcich sa na lyžiarskej trati, ako aj s niektorými občianskymi združeniami, ktoré vykonávajú záchrannú činnosť v horských oblastiach.

Navrhovaná zákonná úprava nemá finančný dopad na štátny rozpočet, rozpočty obcí a vyšších územných celkov ani na iné verejné rozpočty.

Návrh zákona vzhľadom na svoj obsah nebude predmetom vnútrokomunitárneho pripomienkového konania s Európskou komisiou a členskými štátmi alebo s Európskou centrálnou bankou.

V medzirezortnom pripomienkovom konaní, ktoré sa uskutočnilo v roku 2013, boli uplatnené zásadné hromadné pripomienky verejnosti, ktoré sa týkali územnej pôsobnosti Horskej záchrannej služby a jej úloh, odbornej spôsobilosti na výkon záchrannej činnosti, rozpočtového určenia príjmov za výkon záchrannej činnosti, postihu osôb vykonávajúcich záchranu v horách bez odbornej spôsobilosti a zriadenia stavovskej organizácie horských záchranárov (komory). Uvedené pripomienky boli prerokované so zástupcami verejnosti na rozporových konaniach a návrh zákona upravený podľa ich výsledkov bol predložený vláde, avšak k jeho prerokovaniu nedošlo. Na rokovanie vlády sa návrh zákona predkladá po dohode zainteresovaných subjektov bez ustanovenia stavovskej organizácie horských záchranárov a s tým súvisiacej novej úpravy zabezpečovania odbornej spôsobilosti na výkon záchrannej činnosti, pretože táto problematika vyžaduje ďalšie odborné posúdenie. Predmetná novela má predovšetkým obmedziť narastajúcu úrazovosť na lyžiarskych tratiach.

Na rokovanie vlády sa návrh zákona predkladá bez rozporov.